钦定古今图书集成/历象汇编/岁功典/第086卷 > 仲冬时令赋〈以题为韵〉唐叔孙元观
## 钦定古今图书集成/历象汇编/岁功典/第086卷 > 仲冬时令赋〈以题为韵〉唐叔孙元观

“干知大始，变化惟众。”白日贞辉，以著乎运行；素月亏
盈，以纪乎《孟仲》。阴既往而阳受，暑既骤而寒送。景长
而土圭可测，气肃而玉律潜中。若乃摇落既谢，戚戚
无悰。霜雪凝凌以戒节，天地闭塞而成冬。羲和在兹，
敬授人时。周之正则建子为首，冬之夜则问如何其。
北斗阑干，乘招摇而直子；元堂在座，列群后以听辞。
冬之日可爱，闻乎《鲁史》。一之日觱发著于豳诗，其神
元冥，厥德在水，其器闳奄，事官有司。植元珪以絓椟，
乘元辂以载旗。顺物以终，乃安其性。因宜制节，用必
克正。使夫有为而天下御正，无事而天下分定。先王
以之狩田，孝子以之温凊，万人以之休息，群辟以之
殷聘。一以明国家之盛，再以昭诵事之令。夫唯败度
起功，逆时兴务，重其徭役，急彼征赋。动众不随其物
宜，驭人不以其宽裕。灾异必降甲己之气乘，《疠疾》必
行哭泣之哀聚则知邦国兴否，噫时令之可惧。